# Álvaro Vázquez i García

Álvaro Vázquez García (Badalona, 27 d'abril de 1991) és un futbolista professional català que juga com a davanter al CF Badalona.

## Trajectòria

Nascut a Barcelona, Vázquez es va criar a Badalona. Format al CF Damm, l'any 2005, a l'edat de cadet, va passar a les categories inferiors del RCD Espanyol el 2005 i quatre anys més tard va debutar com a sènior amb el RCD Espanyol B a Segona Divisió B.
Va evolucionar fins a debutar amb el primer equip la temporada 2010-2011 en un partit de lliga contra el Reial Madrid a l'Estadi Santiago Bernabéu, el 21 de setembre de 2010, en què entrà com a suplent per Sergio García a mitjans de la segona part, en un partit que acabaria en derrota per 0–3. Només cinc dies més tard, va marcar l'únic gol del partit en una victòria a casa contra el CA Osasuna, i es va mantenir al primer equip per la resta de la temporada, jugant principalment com a suport de Dani Osvaldo.
L'estiu de 2011 forma part de la selecció espanyola que va participar en la Copa del Món de Futbol sub-20 de 2011 sent el màxim golejador del Mundial i Bota de Plata amb 5 gols empatat amb Henrique Almeida (Bota d'Or) i Lacazette (Bota de Bronze). El brasiler Henrique va ser finalment Bota d'Or gràcies a les 3 assistències que va realitzar, una més que Álvaro Vázquez, que va acabar amb 5 gols i 2 assistències.
Després que Osvaldo marxés a l'AS Roma l'estiu de 2011, Vázquez va esdevenir titular amb Mauricio Pochettino. El gener de 2012, en només quatre dies, va marcar quatre gols en dos partits: primer, va empatar en els darrers minuts del derbi contra el FC Barcelona (empat 1–1 a casa), i posteriorment marcà un hat-trick contra el Córdoba CF a la Copa del Rei (victòria per 4–2 a casa, 5–4 acumulat).
Després de jugar la temporada 2012–13 amb el Getafe CF, Vázquez va esdevenir el vuitè espanyol en incorporar-se al Swansea City AFC de Michael Laudrup el 2 de setembre de 2013, equip on arribà cedit. Va debutar a la Premier League el 22 de setembre, en una victòria per 2–0 contra el Crystal Palace FC, en la qual va assistir Nathan Dyer pel segon gol.
Va formar part de l'equip sub-21 espanyol que va guanyar el Campionat d'Europa sub-21 el 2013 celebrat a Israel. En aquest torneig va marcar 1 gol en la victòria 3-0 davant el Països Baixos. Va formar part d'una generació amb futbolistes com Thiago Alcántara, Álvaro Morata, Iker Muniain, Isco, Rodrigo Moreno, Pablo Sarabia, Koke, Marc Bartra o David de Gea.
Després de l'aventura de la Premier League amb el Swansea FC, la 14-15 torna al Getafe CF on juga 2 bones temporades marcant 15 gols en 61 partits entre lliga i Copa del Rei.
El 31 d'agost de 2016, poques hores abans que es tanqués el mercat de fitxatges, Vázquez va tornar a l'Espanyol amb un contracte per quatre anys, i fou cedit al Club Gimnàstic de Tarragona per la segona volta de la temporada 2017-2018.
La 18-19 al Reial Saragossa qualla una gran temporada marcant 10 dianes aquesta campanya.
El 10 de juliol del 2019 es va confirmar el seu fitxatge pel Reial Sporting de Gijón. El 12 de gener de 2021, després de temporada i mitja a l'equip asturià, va ser cedit al C.E. Sabadell FC fins a final de temporada. El 30 d'agost va rescindir el seu contracte amb el Reial Sporting de Gijón i va signar per una temporada pel Kerala Blasters de la Superlliga de l'Índia. Va jugar la final de la SuperLliga Índia en què van caure en els penals. Després d'aquell any va continuar jugant al país després d'incorporar-se al FC Goa.
L'agost de 2023 va tornar al futbol espanyol després de signar per la S. D. Ponferradina de Primera Federació, equip en què va jugar la primera meitat de la temporada abans de rescindir el seu contracte a finals d'any. Llavors va fitxar pel Linares Deportivo que en aquell moment ocupava llocs de descens a Segona Federació.
La campanya 2024-25 s'uneix al CF Badalona, de la seva ciutat natal, que competeix a la Tercera Federació amb un nou i potent projecte amb l'ascens com a prioritat absoluta.

## Palmarès
### RCD Espanyol

* 2 Copes Catalunya: 2009-10 i 2010-11

### Selecció Espanyola

* Eurocopa Sub-21 (2013)

## Referències

* ↑ El test de Irene: Bartra-Álvaro Vázquez (Irene's test: Bartra-Álvaro Vázquez); YouTube, 15 novembre 2011 (castellà)
* ↑ Madrid cruise to win Arxivat 2012-07-14 at Archive.is; ESPN Soccernet, 21 setembre 2010
* ↑ Espanyol enjoy home comforts Arxivat 2012-07-15 at Archive.is; ESPN Soccernet, 26 setembre 2010
* ↑ Barcelona pegged back by rivals Arxivat 2012-05-24 at Archive.is; ESPN Soccernet, 8 gener 2012
* ↑ Álvaro se toma la Copa del Califa; Marca, 11 gener 2012 (castellà)
* ↑ Álvaro Vázquez refuerza la delantera del Getafe (Álvaro Vázquez bolsters Getafe offense); Sport, 31 agost 2012 (castellà)
* ↑ Swansea City sign Alvaro Vazquez subject to clearance; BBC Sport, 2 setembre 2013
* ↑ Michael Laudrup believes Alvaro Vazquez completes Swans' squad; BBC Sport, 4 setembre 2013
* ↑ Crystal Palace 0–2 Swansea City: No Euro hangover as early Michu strike sets up Swans stroll; Daily Mirror, 22 setembre 2013
* ↑ «Thiago treble helps Spain retain Under-21 crown». UEFA, 18-06-2013. [Consulta: 6 maig 2014].
* ↑ Álvaro Vázquez torna a l'Espanyol (Álvaro Vázquez returns to Espanyol); RCD Espanyol, 31 agost 2016 (català)
* ↑ «Se acaba el culebrón: Álvaro Vázquez regresa al Espanyol». Marca. [Consulta: 1r setembre 2016].
* ↑ «Álvaro Vázquez, arriba cedit del RCD Espanyol». Gimnàstic de Tarragona, 11-01-2018. Arxivat de l'original el 2018-01-12. [Consulta: 14 gener 2018].

## Enllaços externs

* Fitxa al web del Getafe Arxivat 2013-07-15 a Wayback Machine.
* Álvaro Vázquez i García a BDFutbol
* Dades estadístiques sobre Álvaro Vázquez i García a soccerbase.com